**10 godina uspješnog poslovanja Erste osiguranja Vienna Insurance Group d.d.**

**Svečanom proslavom koja se održala 1. srpnja u Francuskom paviljonu u Zagrebu, Erste osiguranje obilježilo je 10 godina poslovanja na hrvatskom tržištu osiguranja.**

Proslavu su svojim dolaskom uveličali predstavnici Vienna Insurance Grupe, Erste&Steiermärkische Bank d.d., članovi i predsjednici Uprava drugih osiguravajućih društava iz Hrvatske, predstavnici državnih tijela, a goste je nakon službenog dijela zabavljala grupa Jinx.

Erste osiguranje Vienna Insurance Group d.d. osnovano je 1. srpnja 2005. pod imenom Erste Sparkassen osiguranje kao prvo osigurateljno društvo orijentirano isključivo na prodaju polica životnih osiguranja u banci i to putem poslovnica Erste&Steiermärkische Bank d.d. a od 1. srpnja 2009. posluje pod imenom Erste osiguranje Vienna Insurance Group d.d.

Kontinuirani rast, više od 30.000 zadovoljnih osiguranika, stalna dobit posljednjih sedam godina te redovito pripisivanje dobiti svojim osiguranicima obilježilo je deset godina poslovanja Erste osiguranja.

„Kao kvalitetan, stabilan i pouzdan osiguratelj orijentiran na zadovoljstvo svojih klijenata, zaposlenika i dioničara pružajući im sigurnost, najbolju moguću uslugu te široku lepezu proizvoda

od početka poslovanja bilježimo izvrsne financijske rezultate. Već prvu godinu poslovanja završili smo s premijom većom od 10 milijuna kuna dok smo na kraju 2014. ostvarili premiju u iznosu 151,4 milijuna kuna uz bruto dobit od 14 milijuna kuna. I u ovoj godini nastavljamo s dobrim financijskim rezultatima tako da na kraju lipnja bilježimo rast premije od 33,56 posto.

Također, u ovih deset godina bilježimo i rast broja zaposlenika. Osim izvrsnih financijskih rezultata, ponosni smo i na naš Social Active Day, projekt u sklopu kojeg uz pomoć naših zaposlenika aktivno pomažemo zajednici, odnosno onima kojima je pomoć najpotrebnija. Tako smo do sada pomogli dječjem domu Laduč, terapijskoj udruzi Krila te smo organizirali „Dan starih igara“. Popis dakako neće stati ovdje i već ove godine organiziramo aktivnost kojom nastavljamo naše društveno odgovorno poslovanje“ izjavila je Snježana Bertoncelj, predsjednica Uprave Erste osiguranja Vienna Insurance Group d.d.

Erste osiguranje dio je osigurateljne grupe VIENNA INSURANCE GROUP AG Wiener Versicherung Gruppe koja je prisutna u 25 zemalja Srednje i Istočne Europe s 50 osiguravajućih društava i oko 23.000 zaposlenika. Zahvaljujući svom bogatom iskustvu (tradicija duga 190 godina) u osigurateljnoj branši, danas je vodeće austrijsko osigurateljno društvo u Srednjoj i Istočnoj Europi.

Julija Jerleković

Voditeljica marketinga i odnosa s javnošću

Erste osiguranje Vienna Insurance Group d.d.

Slovenska 24, 10000 Zagreb

Tel:+ 385 72 37 2707

Fax:+385 72 37 2710

julija.jerlekovic@erste-osiguranje.hr